**Család születik**

Számomra az örökbefogadásban a legnagyobb csoda: látni egy család születését, kiteljesedését - amikor a férjből és feleségből szülő lesz. Egy külföldi utazáson találkoztam először örökbefogadás útján gyarapodott családdal. Egy ikerpárra vigyáztam, akiket újszülöttként fogadtak be egy két gyerekes családba. A kicsik még nem voltak egy évesek sem, de már akkor jól bírták a gyűrődést. Hosszú utat tettünk meg autóval a nagy melegben, volt időnk összebarátkozni. Emlékszem, sírva váltam el tőlük. A szívemhez nőttek, és ez azóta sem változott.

Néztem őket, és csodáltam Isten kegyelmét, hogy megtartotta őket, hogy életben vannak, szeretet veszi őket körül. Boldogok voltak. Akkor, ott még nem teljesen értettem azt a különös titkot, ami minden örökbefogadásban ott van. Honnan az az erő és szeretet, mi az a kötelék, ami egy életre összeköti az örökbefogadót és örökbefogadottat? Hisz semmi közük nem volt egymáshoz, hiányzik a test és vér köteléke, de mégis, ott, már az első találkozás legelső pillanatába történik valami, és attól kezdve a szülők már tűzön-vízen képesek átmenni a gyermekükért.

A hivatali ügyintézés az örökbefogadás legszárazabb része. Irathegyek mögül jogszabályok röpködnek, a dokumentumra ügyiratszám kerül, aztán jó esetben a nap végére megszületik a határozat és hazamegyünk.

Pillanatképek. *„Önök nem hozzánk tartoznak”* – derül ki fél óra várakozás után a Gyámhivatalban – *„menjenek át a szomszéd megyébe”*. „*Elmegyünk mi bárhová, ha megmondják, hol írják meg azt a határozatot, amivel hazavihetjük a kislányunkat!”* – válaszolt az örökbefogadó apa. Némi küzdelem és rábeszélés kellett, de a szomszéd megyében csak megszületett a határozat. Aznap a család kb. 700 km-t autózott, de végül már hármasben térhettek haza.

Egy másik család, egy újabb történet. A hivatalos ügyintézésekhez elengedhetetlenek az azonosításra alkalmas okmányok. Persze mindig mindkét oldallal egyeztetünk ügyintézés előtt, hogy mire lesz szükség az örökbefogadás elindításához. Hangulatos vidéki kisváros, a hivatalos találkozó előtt pár nappal egyeztettünk időpontot a vérszerinti anyával és az örökbefogadókkal. Eljött a találkozó. Az autó hátsó ülését választották a beszélgetéshez, hisz senki sem szeretne egy ilyen helyzetben kívülállók kérdő tekintetével találkozni. Az örökbeadás eldöntött. Az örökbefogadó házaspár versenyt fut az idővel. Két nap áll rendelkezésükre az iratok beszerzéséhez, de fönnakadnak a hivatali szűrőn. *„Nem hozzánk tartoznak, mi ebben az ügyben nem tudunk eljárni, ezt a papírt a megyei illetékességtől kell megkérni!”* Aztán az illetékes megye is azt mondja : *„Mi csak akkor megyünk ki és készítjük el a környezettanulmányt, ha a gyámhivatal írásban felkéri a mi hivatalunkat. Ezt követően egyeztetünk időpontot, kimegyünk, és írásban megküldjük a gyámhivatalnak a határozatot.”* Lehetetlen helyzet, de végül sikerül kialkudni egy korábbi időpontot, hétvége előtt meglesz a kihelyező határozat.

Reggel már ott toporgunk az ügyintéző ajtajában, mindenki szeretné lezárni az örökbefogadást. A vérszerinti anya napok óta nem alszik, kimerült, fáradt, nagyon fáradt. *„Írjuk alá a papírt, és menjünk végre haza!”* – olvassuk a tekintetéből. De kiderül, hogy hiányoznak az okmányai. *„A kórházban elkérték a papírjaimat, és még nem adták vissza őket. Tessék elhinni, hogy én vagyok én! Ma zárjuk le már..!”* *„Azonosságot igazoló okmány nélkül nem lehet jegyzőkönyvet felvenni.”* Katalinnal beülnek az autóba, rohanás a kórházba, újra versenyfutás az idővel. A kórházban nem találják az anya okmányait. Fél óra telefonálgatás. Ügyintéző hívja a hivatalokat, soron kívül kérjük elkészíteni az iratokat. Közben minden hívás alatt imádkozunk *„Uram adj megoldást, adj jóindulatot!”* Első helyen elutasítanak. *„Uram, kérlek, segíts ebben a kilátástalan helyzetben!”* Második helyen megnyílik az ajtó. *„Hozzon az anya egy születési anyakönyvi kivonatot, és soron kívül elkészül a személyi és a lakcímkártya!”* Az anyakönyvi hivatalban csak délután fogadnak. A gyámhivatali ügyintéző nagyon megértően fogadja a hírt, de ő úgy látja, hogy délután két óráig nem tudjuk beszerezni a szükséges okmányokat, halasszuk következő napra a jegyzőkönyvfelvételt. Az anya nem tágít, megyünk az okmányirodába. Postai befizetés, rohanás, és közben ima, ima, ima.

Az okmányhivatalban várni kell, jelezzük, hogy várnak minket, de senki nem szólít még. *„Uram itt csak a te Isteni beavatkozásod segít. Az anyánál nincs semmilyen irat, amivel igazolhatná magát, az anyakönyvi kivonata csak délután lesz meg, Ő nem bírna ki még egy ilyen tortúrát. Segíts!”* Váratlanul arrajön egy hölgy, aki felismeri az anyát. Behívják, kikeresik a rendszerből, beazonosítják, felveszik a jegyzőkönyvet az okmányok eltűnéséről. Megkapjuk a szükséges papírokat. *„Hogy tudták ezt elintézni, ilyen hamar, minden irat nélkül?” –* csodálkozik a gyámhivatal ügyintézője is. Csoda volt. Az anya kitartott, nem tágított*: „Azt szerettem volna, hogy a kislányom minél előbb hazatérhessen az új családjába.”* Elfordulunk és titokban megkönnyezzük az asszonyt, aki most búcsúzik a gyermektől, akit kilenc hónapig a szíve alatt hordott. Honnan ez az önfeláldozó szeretet? Szülők, családok, sorsok, életek. Sokféle küzdelem a csodáért, hogy otthon találjon egy parányi élet, megszülessen, gyarapodjon egy újabb család.

Illés Zita